Na temelju članka 18. stavak 1. Zakona o proračunu (“Narodne novine” broj 144/21) i članka 34. Statuta Grada Opuzena („Službeni glasnik Grada Opuzena“, broj 3/13, Statutarna odluka o izmjenama i dopunama Statuta Grada Opuzena broj: 2/18 i 2/21, 3/21 - pročišćeni tekst), Gradsko vijeće Grada Opuzena na . sjednici održanoj dana 2022. godine donijelo je

**O D L U K U**

**O IZVRŠAVANJU PRORAČUNA**

**GRADA OPUZENA ZA 2023. GODINU**

**Članak 1.**

Ovom Odlukom uređuje se struktura prihoda i primitaka te rashoda i izdataka Proračuna Grada Opuzena za 2023. godinu (u daljnjem tekstu: Proračun) i njegovo izvršavanje, opseg zaduživanja Grada Opuzena (u daljnjem tekstu: Grad), upravljanje financijskom i nefinancijskom imovinom, dugom, prava i obveze korisnika proračunskih sredstava, pojedine ovlasti Gradonačelnika Grada Opuzena (u daljnjem tekstu: Gradonačelnik), te druga pitanja u vezi s izvršavanjem proračuna.

**Članak 2.**

Proračun se sastoji od Općeg i Posebnog dijela.

Opći dio Proračuna sadrži: Račun prihoda i rashoda i Račun financiranja.

U Računu prihoda i rashoda iskazani su prihodi poslovanja i prihodi od prodaje nefinancijske imovine, te rashodi poslovanja i rashodi za nabavu nefinancijske imovine.

Prihodi proračuna ubiru se i uplaćuju u proračun u skladu sa zakonom ili drugim propisima, neovisno o visini prihoda planiranih u proračunu.

Vlastiti prihodi proračunskih korisnika ne uplaćuju se u proračun, već se troše prema potrebama i planovima proračunskih korisnika.

U Računu financiranja iskazani su primici od financijske imovine i zaduživanja, te izdaci za financijsku imovinu i otplatu kredita.

Posebni dio Proračuna sastoji se od plana rashoda i izdataka proračunskih korisnika iskazanih po vrstama, te raspoređenih u programe.

**Članak 3.**

Proračunska sredstava koristit će se samo za namjene utvrđene u Proračunu.

Proračunski korisnici su dužni vlastite prihode planirati u svojem financijskom planu i uskladiti financijski plan s odobrenim sredstvima Proračuna.

Proračunski korisnici mogu preuzeti obveze na teret Proračuna samo do visine i za namjene utvrđene u Posebnom dijelu Proračuna.

**Članak 4.**

Proračunski korisnici Grada su: Dječji vrtić Opuzen i Gradska knjižnica Opuzen.

Proračunski korisnici su dužni voditi poslovne knjige po načelima proračunskog računovodstva.

Proračunski korisnici su dužni vlastite prihode planirati u svojem financijskom planu i uskladiti financijski plan s odobrenim sredstvima Proračuna.

**Članak 5.**

Za planiranje izvršenje Proračuna u cijelosti je odgovoran Gradonačelnik.

U okviru svog djelokruga rada voditelji odsjeka odgovorni su za zakonito, svrhovito, učinkovito i ekonomično raspolaganje proračunskim sredstvima.

**Članak 6.**

Isplata proračunskih sredstava obavlja se temeljem pravovaljane financijske dokumentacije koju ovjerava gradonačelnik koji je dužan označiti poziciju Proračuna na koju se određeni trošak odnosi.

**Članak 7.**

U slučaju neravnomjernog priliva sredstava u Proračun, gradonačelnik može izmijeniti dinamiku doznačavanja sredstava korisnicima i nositelju izdataka.

Također se ovlašćuje gradonačelnik da temeljem članka 46. Zakona o proračunu može izvršiti preraspodjelu sredstava na pojedinoj stavci Proračuna, ali najviše do 5% sredstava planiranih na stavci koja se umanjuje.

**Članak 8.**

Gradonačelnik može na prijedlog Jedinstvenog upravnog odjela, a na zahtjev dužnika, odgoditi plaćanje ili odobriti obročnu otplatu duga odnosno prodati, otpisati ili djelomično otpisati potraživanje ako se time bitno poboljšavaju dužnikove mogućnosti otplate duga dužnika od kojega inače ne bi bilo moguće naplatiti cjelokupni dug, te otpisati ili djelomično otpisati potraživanje ako bi troškovi naplate potraživanja bili nerazmjerni visini potraživanja, a u skladu s Uredbom o kriterijima, mjerilima i postupku za odgodu plaćanja, obročnu otplatu duga te prodaju, otpis ili djelomičan otpis potraživanja (“Narodne novine”, broj 52/13 i 94/14) iz članka 68. Zakona o proračunu.

**Članak 9.**

Grad se može zaduživati uzimanjem kredita, zajmova i izdavanjem vrijednosnih papira.

Zaduživanje, te davanje jamstva i suglasnosti za zaduživanje obavlja se u skladu sa Zakonom o proračunu, Zakonom o izvršavanju Državnog proračuna i Pravilnikom o postupku zaduživanja te davanja jamstava i suglasnosti jedinica lokalne i područne (regionalne) samouprave.

Grad se može kratkoročno zadužiti najduže do 12 mjeseci, bez mogućnosti daljnjeg reprograma ili zatvaranja postojećih obveza po kratkoročnim kreditima ili zajmovima uzimanjem novih kratkoročnih kredita ili zajmova, i to samo za premošćivanje jaza nastalog zbog različite dinamike priljeva sredstava i dospijeća obveza.

Grad će se u 2023. godini po transakcijskom računu kratkoročno zadužiti na iznos od 265.000,00 eura, a zaduženje će koristiti samo za premošćivanje jaza nastalog zbog različite dinamike priljeva sredstava i dospijeća obveza. Gradsko vijeće će donijeti Zaključak o davanju suglasnosti na prijedlog Odluke o kratkoročnom zaduženju (dopušteno prekoračenje po transakcijskom računu) i ovlastiti gradonačelnika da potpiše Odluku o navedenom zaduženju.

Grad se može dugoročno zadužiti samo za investiciju koja se financira iz proračuna, a koju potvrdi Gradsko vijeće, uz suglasnost nadležnog tijela Vlade Republike Hrvatske/ministra financija.

Grad se može zadužiti uz Odluku Gradskog vijeća radi premošćivanja financiranja projekata čije je financiranje ili sufinanciranje odobreno iz fondova Europske unije, sukladno zakonu i podzakonskim aktima.

Ovom Odlukom se ovlašćuje Gradonačelnika Grada Opuzena za potpisivanje Ugovora o zaduženju.

Ukupna godišnja obveza po osnovi zaduživanja može iznositi najviše do 20 % ostvarenih prihoda u godini koja prethodi godini u kojoj se zadužuje, umanjenih za iznose primljenih domaćih i inozemnih pomoći i donacija, za prihode iz posebnih ugovora i po posebnim propisima, za prihode ostvarene s osnova dodatnih udjela u porezu na dohodak i pomoći izravnanja za financiranje decentraliziranih funkcija.

U iznos ukupne godišnje obveze uključen je iznos prosječnog godišnjeg anuiteta po kreditima i zajmovima, obveze na osnovi izdanih vrijednosnih papira i danih jamstava i suglasnosti koje se uključuju u opseg mogućeg zaduživanja Grada, te nepodmirene dospjele obveze iz prethodnih godina.

Odredbe stavka 8. i 9. ovoga članka ne odnose se na projekte koji se sufinanciraju iz fondova Europske unije i na projekte iz područja unapređenja energetske učinkovitosti u kojima sudjeluje Grad.

**Članak 10.**

Grad će se u 2023. godini zadužiti do iznosa od 2.000.000,00 eura, a isto će se utrošiti u projekte koji se financiraju kroz Fondove Europske unije.

Tekuće otplate glavnice i kamate kreditnog zaduženja Grada iskazane su u Posebnom dijelu Proračuna za 2023. godinu.

Izdaci za financijsku imovinu i otplate zajmova iskazani su u Programu 1017 - otplata zajmova - u iznosu od 1.000.000,00 eura.

Pripadajuće kamate, iskazane u Programu 1002 - Izvršavanje financijskih obveza - 342 - Kamate za primljene kredite i zajmove u iznosu od 10.000,00 eura.

Očekivani iznos ukupnog duga na kraju proračunske godine iznositi će oko 700.000,00 eura.

**Članak 11.**

U Proračunu su planirana sredstva proračunske zalihe u iznosu od 3.982,00 eura.

Sredstva proračunske zalihe koriste se za financiranje rashoda za koje u proračunu nisu osigurana sredstva ili za namjene za koje se tijekom godine pokažu da za njih nisu utvrđena dostatna sredstva, jer ih pri planiranju proračuna nije bilo moguće predvidjeti kao što su: rashodi nastali pri otklanjanju posljedica elementarnih nepogoda, epidemija, ekoloških nesreća ili izvanrednih događaja koji mogu ugroziti okoliš i ostalih nepredviđenih nesreća, te druge nepredviđene rashode tijekom godine.

O korištenju sredstava proračunske zalihe odlučuje Gradonačelnik. Sredstva proračunske zalihe ne mogu se koristiti za davanje pozajmica.

Gradonačelnik je obvezan izvijestiti Gradsko vijeće o utrošku proračunske zalihe.

**Članak 12.**

Ova Odluka stupa na snagu osmog dana od dana objave u “Službenom glasniku Grada Opuzena“, a primjenjuje se od 01. siječnja 2023. godine.

KLASA:

URBROJ:

Opuzen, . prosinca 2022. godine

REPUBLIKA HRVATSKA

DUBROVAČKO-NERETVANSKA ŽUPANIJA

GRAD OPUZEN

GRADSKO VIJEĆE

Predsjednik

Jure Stanić